CELEX: 32021R2238
Language: bg
Date: 2021-12-15 00:00:00
Title: Регламент за изпълнение (ЕС) 2021/2238 на Комисията от 15 декември 2021 година за изменение на Регламент за изпълнение (ЕС) 2019/773 по отношение на постепенното премахване на специфични случаи на сигнализация, указваща задния край на влака (текст от значение за ЕИП)

16.12.2021   
               
               
                  BG
               
               
                  Официален вестник на Европейския съюз
               
               
                  L 450/57
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/2238 НА КОМИСИЯТА
         от 15 декември 2021 година
         за изменение на Регламент за изпълнение (ЕС) 2019/773 по отношение на постепенното премахване на специфични случаи на сигнализация, указваща задния край на влака
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (1), и по-специално член 5, параграф 11 от нея,
         като има предвид, че:
         
                     (1)
                  
                  
                     В точка 4.2.2.1.3.2 от приложението към Регламент за изпълнение (ЕС) 2019/773 на Комисията (2) се определят крайни срокове, след които националните органи във всички държави членки без изключение трябва да приемат всички товарни влакове, оборудвани със сигнализация за задния край на влака под формата на два светлоотразителя, и трябва да престанат да изискват какъвто и да е друг вид сигнализация за задния край на товарните влакове.
                  
               
                     (2)
                  
                  
                     В точка 4.2.2.1.3.2 са посочени специфичните случаи в няколко държави членки, включително Белгия, Франция, Португалия и Испания, на които беше разрешено да прилагат нотифицирани национални правила, изискващи товарните влакове да бъдат оборудвани с две постоянни червени светлини, за да могат да се движат по участъци от тяхната мрежа. Тези специфични случаи следва постепенно да бъдат премахнати.
                  
               
                     (3)
                  
                  
                     За да се гарантира, че държавите членки предприемат всички необходими мерки, за да позволят пълна хармонизация на равнището на Съюза до 1 януари 2026 г. на сигнализацията, указваща задния край на товарни влакове, те следва да докладват периодично за изпълнението на предложените мерки за смекчаване и да предприемат спешни действия, ако бъдат установени отклонения от предвидения план.
                  
               
                     (4)
                  
                  
                     Белгия, Франция, Португалия и Испания представиха на Комисията доклади относно използването на светлоотразители от тях, в които се посочват сериозни пречки пред планираното премахване до 1 януари 2022 г. на националните правила по коридорите за железопътен товарен превоз, определени в съответствие с Регламент (ЕС) № 913/2010 на Европейския парламент и на Съвета (3).
                  
               
                     (5)
                  
                  
                     На 29 юни 2021 г. Агенцията за железопътен транспорт на Европейския съюз представи препоръка „REC TSI OPE 422132“, в която се предлага изменение на точка 4.2.2.1.3.2 от приложението към Регламент за изпълнение (ЕС) 2019/773. Въз основа на тази препоръка и като взе предвид констатациите в докладите, представени от държавите членки, Комисията направи преглед на датите на хармонизиране на светлоотразителите в Съюза. Комисията стигна също така до заключението, че към настоящия момент не се изисква преразглеждане на спецификацията, определена в допълнение Д към Регламент (ЕС) № 321/2013 (4) на Комисията. Комисията обърна дължимото внимание на опасенията относно безопасността и пропускателната способност, както и ценовото отражение на прехода към хармонизиране на използването на светлоотразители.
                  
               
                     (6)
                  
                  
                     В резултат на констатациите в докладите, представени от Белгия, Франция, Португалия и Испания, и на прегледа на тези констатации от Комисията, крайният срок 1 януари 2022 г. за приемане на товарни влакове, оборудвани с два светлоотразителя, по коридорите за железопътен товарен превоз, определени в съответствие с Регламент (ЕС) № 913/2010, следва да бъде удължен за тези държави членки.
                  
               
                     (7)
                  
                  
                     Настоящото решение не засяга текущата работа на Агенцията за железопътен транспорт на Европейския съюз с цел по-нататъшно хармонизиране на сигнализацията, указваща задния край на влака, и възможното бъдещо преразглеждане на допълнение Д към Регламент (ЕС) № 321/2013, което Комисията може да предприеме, като вземе предвид въздействието върху безопасността, пропускателната способност и цените.
                  
               
                     (8)
                  
                  
                     Мерките, предвидени в настоящия регламент, са в съответствие със становището на комитета, създаден съгласно член 51, параграф 1 от Директива (ЕС) 2016/797,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В точка 4.2.2.1.3.2 от приложението към Регламент (ЕС) 2019/773 параграфът „Постепенно премахване“ се заменя със следното:
            
               „Постепенно премахване:
               
               За приемането на товарни влакове, оборудвани с два светлоотразителя, се прилагат следните крайни срокове:
               
                           (1)
                        
                        
                           от 1 януари 2022 г., по коридорите за железопътни товарни превози, посочени в съответствие с Регламент (ЕС) № 913/2010, със следните изключения по линиите, при които постоянните червени светлини са експлоатационно изискване за гарантиране на безопасността:
                           
                                       а)
                                    
                                    
                                       1 януари 2026 г. за Белгия и Франция;
                                    
                                 
                                       б)
                                    
                                    
                                       1 януари 2025 г. за Португалия и Испания;
                                    
                                 
                     
                           (2)
                        
                        
                           от 1 януари 2026 г., в цялата железопътна мрежа на Европейския съюз.
                        
                     Държавите членки, за които се отнасят изключенията по параграф 1, букви а) и б), представят на Комисията най-късно до 1 март 2022 г. подробен план за действие и точни цели, гарантиращи премахването на изискването за червени светлини като сигнализация, указваща задния край на влака. На всеки 6 месеца след това тези държави членки представят на Комисията доклади за постигнатия напредък по отношение на използването на светлоотразители в тяхната мрежа с цел хармонизиране на равнището на Съюза на сигнализацията, указваща задния край на влака, до 1 януари 2026 г. Заинтересованите страни предоставят цялата необходима информация, за да могат държавите членки да изпълнят задължението си за докладване.
               Комисията докладва на комитета, посочен в член 51 от Директива (ЕС) 2016/797, за напредъка на изпълнението на точка 4.2.2.1.“
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 декември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 138, 26.5.2016 г., стр. 44.
         
            (2)  Регламент за изпълнение (ЕС) 2019/773 на Комисията от 16 май 2019 г. относно техническата спецификация за оперативна съвместимост по отношение на подсистемата „Експлоатация и управление на движението“ на железопътната система на Европейския съюз и за отмяна на Решение 2012/757/ЕС (ОВ L 139I, 27.5.2019 г., стр. 5).
         
            (3)  Регламент (ЕС) № 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (ОВ L 276, 20.10.2010 г., стр. 22).
         
            (4)  Регламент (ЕС) № 321/2013 на Комисията от 13 март 2013 г. относно техническата спецификация за оперативна съвместимост по отношение на подсистемата „Подвижен състав — товарни вагони“ на железопътната система на Европейския съюз и за отмяна на Решение 2006/861/ЕО (ОВ L 104, 12.4.2013 г., стр. 1).